open-index/open-wikipedia-markdown huggingface dataset:
Ernst Vilhelm Elovaara

**Ernst Vilhelm Elovaara**, sukunimi aik. *Grönroos* (20. heinäkuuta 1879 Pori – 28. tammikuuta 1954 Huittinen) oli suomalainen kirkkoherra.

Elovaaran vanhemmat olivat laivapuuseppä ja kirvesmies Johan Anton Grönroos ja Lovisa Wilhelmina Rosendahl. Hän pääsi ylioppilaaksi Porin lyseosta 1898 ja suoritti Helsingin yliopistossa teologisen erotutkinnon 1901 ja pastoraalitutkinnon 1904. Hän valmistui filosofian kandidaatiksi 1914 ja filosofian maisteriksi 1915. Elovaara vihittiin papiksi Turussa 1902.

Elovaara oli kirkkoherran apulaisena Parkanossa, Kankaanpäässä ja Siikaisissa 1902. Hän oli Parkanon apupappina 1902–1907, Kankaanpään kappalaisena vuodesta 1907 ja vt. kirkkoherrana 1908. Elovaara oli välillä Suomen Lähetysseuran palveluksessa 1906 ja 1910, Oravaisten kirkkoherran apulaisena 1907 ja Satakunnan Sisälähetysseuran palveluksessa 1911–1912. Hän oli Himangan kirkkoherrana 1915–1926, Jokioisten kirkkoherrana 1926–1931 ja Huittisten kirkkoherrana vuodesta 1931 aina eläkkeelle jäämiseensä saakka 1952. Elovaara kirjoitti runsaasti hengellisiin lehtiin ja julkaisuihin. Hän sai rovastin arvon 1931.

Elovaara oli Suomen Pyhäkouluyhdistyksen sihteerinä 1929–1930 sekä edustajana kirkolliskokouksessa 1933 ja 1935. Hän oli Kankaanpään kunnanvaltuuston Ja Himangan kunnanvaltuuston jäsenenä ja toimi Jokioisten holhouslautakunnan puheenjohtajana sekä Huittisten yhteiskoulun johtokunnan puheenjohtajana. Elovaaran aloitteesta Huittisiin perustettiin 1936 museo- ja kotiseutuyhdistys.

Elovaara oli naimisissa vuodesta 1915 filosofian maisteri Alma Lyydia Knuutilan (1887–1949) kanssa. Elovaaran nuorempi veli oli Rengon kirkkoherra Kustaa Viljami (Gustaf Wilhelm) Elovaara.

## Julkaisuja
Nimellä *E. W. Elovaara*:
* *Työ lähimmäisemme sielun autuudeksi*. 1905
* *[[Matti Pukanhaava]]: satakuntalainen isä Kristuksessa*. Tekijä, Jokioinen 1933
* *Lyhyt katsaus Jokioisten seurakunnan vaiheisiin vv. 1926-1934* teoksessa *Kertomus Jokioisten seurakunnan tilasta v. 1934*. Jokioisten seurakunta, Forssa 1935

## Suomennoksia
* O. Olsson : *Hyvä koti* ; mukaillen suomensi E. W. Elovaara. Parkano - Hämeenlinna 1906

## Lähteet
Berndt Kahlroth

**Berndt Viktor Kahlroth** (25. helmikuuta 1860 Lohja – 21. huhtikuuta 1942) oli suomalainen taidekauppias ja mesenaatti.

## Elämä
Lohjan Nummessa syntynyt Kahlroth muutti 15-vuotiaana Helsinkiin, jossa hän meni kultaajan oppiin. Saatuaan kisällinkirjansa 1884 Kahlroth lähti Helsingin käsityö- ja tehdasyhdistyksen stipendillä opintomatkalle Tukholmaan, josta hän lopulta päätyi Yhdysvaltoihin. Suomeen palattuaan hän perusti 1894 Helsinkiin kultaus- ja kehystysliikkeen, josta myöhemmin kehittyi taidegalleria. Vuosisadan vaihteessa Kahlroth urakoi muun muassa Helsingin tuomiokirkon ristien ja kupolien kultauksia. Galleristina Kahlroth auttoi alkuun muun muassa Helene Schjerfbeckin uran ostamalla ensimmäisenä tämän töitä. Hän teki myös yhteistyötä useiden muiden suomalaistateilijoiden, kuten Akseli Gallen-Kallelan, Jalmari Ruokokosken, Eugen Tauben, Magnus Enckellin, Pekka Halosen, Albert Gebhardin, Eero Järnefelt, Louis Sparren ja Walter Thomén kanssa.

Kahlroth asui pitkään rakennuttamassaan talossa Helsingin Pietarinkatu 3:ssa, jossa oli myös hänen verstaansa ja varastonsa. Kahlrothin poika oli Lohjan yhteiskoulun perustanut opettaja Yrjö Eloniemi. Myöhemmin Eloniemi ja Pekka Ervast perustivat Helsingin Kruununhakaan yksityisen oppikoulun Kulmakoulun, jonka rakennus valmistui 1928 Kahlrothin ja Gösta Stenmanin taloudellisella tuella. Kahlrothilla oli myös Järvenpäässä sijainnut kesäpaikka, jonka hän testamenttasi Ruusu-Risti-järjestölle. Talo päätyi sittemmin taiteilija Kurt Janssonin omistukseen.

## Lähteet
Allegro (yritys)

**Allegro.eu S.A.** on puolalainen verkkokaupan alusta. Se perustettiin vuonna 1999 Poznańissa.

Yhtiö omistaa Allegro.pl:n, Puolan suurimman ostosalustan, jota käytetään keskimäärin 20 miljoonaa kertaa kuukaudessa. Konserni ylläpitää myös hintavertailusivustoa Ceneo.pl ja lipunjakelusivustoa eBilet.

Yhtiön osakkeet on listattu Varsovan pörssissä ja yhtiö on mukana WIG30-osakeindeksissä.

## Lähteet
Susan Weil

**Susan Weil** (s. 1930 New York) on yhdysvaltalainen taidemaalari ja taidegraafikko.

Weil tapasi Robert Rauschenbergin vuonna 1948 ollessaan tämän opiskelutoveri Pariisin Académie Julianissa. Tämän jälkeen hän opiskeli Josef Albersin johdolla Pohjois-Carolinan Black Mountain Collegessa. Hän sai myös opetusta Art Students League of New Yorkissa. Weil oli vuosina 1950–1952 naimisissa Rauschenbergin kanssa ja teki tämän kanssa myös läheistä taiteellista yhteistyötä. Pariskunnan poika Christopher Rauschenberg syntyi vuonna 1951.

Weil sai Guggenheim-stipendin ja National Endowment for the Artsin stipendin. Hänen teoksiaan otettiin muun muassa Metropolitan Museum of Artin, Museum of Modern Artin, Victoria and Albert Museumin ja Moderna Museetin kokoelmiin. Weil on tehnyt myös runoutta ja taiteilijakirjoja. Vuonna 2010 hänen elämäntyötään käsiteltiin kattavasti Skira Editoren kustantamassa kirjassa *Susan Weil: Moving Pictures*.

## Lähteet
Esa Peltola

**Esa Peltola** on suomalais-australialainen eläkkeellä oleva urheiluvalmentaja. Hän on valmentanut mm. australialaista Patrick Johnsonia, joka oli vuonna 2003 maailman nopein mies ajalla 9,93. Hän aloitti seuravalmentajana 15-vuotiaana Kauhajoen Karhussa. Peltola kouluttautui fysioterapeutiksi ja valmistui Jyväskylän yliopistossa liikuntatieteiden maisteriksi. Vuosina 1983–1988 Peltola toimi Suomen Urheiluliiton pika- ja aitajuoksun päävalmentajana. Vuosina 1989–1991 Peltola toimi Qatarin yleisurheilun maajoukkuevalmentajana. Vuonna 1992 Peltolaa pyydettiin AIS:n (Australian Institute of Sport) kykyjenetsijäksi. Peltola tuli yleisurheilun maajoukkuevalmennuksen pariin, kun maan lajiliiton päävalmentaja Phil King rekrytoi hänet mukaan. Yleisurheilijoiden lisäksi hän teki työtä muun muassa lentopallon, kaukalopikaluistelun ja jonkin verran myös uinnin parissa.

## Lähteet
StoneToss

**StoneToss** on netissä julkaistava radikaali antisemitistinen sarjakuva ja sen tekijän käyttämä pseudonyymi.

StoneToss-nimimerkki ja sillä tehty sarjakuva perustettiin vuonna 2017. Tulevina vuosina sen suosio kasvoi äärioikeistolaisten lukijoiden keskuudessa. Sarjakuvassa on usein käytetty antisemitistisiä, rasistisia sekä seksuaali- ja sukupuolivähemmistöjä halventavia teemoja. Värikkäiksi ja yksinkertaisiksi kuvailtuja sarjakuvia on kritisoitu holokaustin kiistämisestä. Sarjakuvissa on esiintynyt muun muassa pikkulapsen verta juova juutalainen. Muita teemoja ovat olleet transsukupuolisten henkilöiden itsemurhat, joita on käsitelty ilakoivaan sävyyn. Julkaisussa on myös esitetty juutalaisten salaliiton edistäneen QAnon-uskomusten leviämistä. Global Internet Forum to Counter Terrorismin tutkimukseen keskittyvä haara luonnehti StoneTossia "kryptonatsiksi", joka pyrki tekemään uusnatsien näkökulmista suuren yleisön silmissä hyväksyttävämpiä. StoneToss on kiistänyt olevansa uusnatsi. Anti-Defamation League kritisoi vuonna 2021 sarjakuvassa esitettyä antisemitististä väkivaltaa ja luonnehti StoneTossia äärioikeistolaiseksi kuvittajaksi. StoneToss on julkaissut sarjakuvia omilla nettisivuillaan ja sosiaalisen median alustoilla. Vuonna 2021 Counter Extremism Project syytti Facebookia ja Instagramia kyvyttömyydestä tai haluttomuudesta reagoida tehokkaasti vihapuheeseen ja antisemitismiin, koska alustat olivat mahdollistaneet StoneTossille "valtavan" lukijakunnan. Tuolloin StoneTossilla oli Facebookissa yli 103&nbsp;000 seuraajaa. Twitterin kautta sarjakuva on NBC:n mukaan tavoittanut miljoonia lukijoita.

12. maaliskuuta 2024 Twitterissä alkoi levitä StoneTossin takana olleeksi väitetyn, vartijana ja tietotekniikan parissa työskennelleen 34-vuotiaan texasilaisen miehen nimi. *[[Boing Boing]]in* toimittaja Rob Beschizzan mukaan käyttäjätietojen vuoto Gabista oli yhdistänyt sekä StoneToss-nimellä tehtyjen sarjakuvien että aiemman RedPanels-sarjakuvan samaan tekijään. Tietojen vuodettua StoneToss vetosi suoraan Elon Muskiin nimen leviämisen estämiseksi. Alusta esti nimen paljastaneita käyttäjiä, ja yksityisyyskäytäntöihin tehtiin muutos, jossa anonyymien tilien käyttäjien oikeiden nimien julkaisu kiellettiin. Tietojen levittäminen jatkui, ja levittämiseen osallistuivat myös eräät tutkijat ja toimittajat. Muskia kritisoitiin valikoivasta suhtautumisesta sananvapauskysymyksiin, ja StoneTossin tapausta luonnehdittiin esimerkiksi Streisand-efektistä.

## Lähteet
Anna Mahler

**Anna Justine Mahler** (15. kesäkuuta 1904 Wien – 3. kesäkuuta 1988 Hampstead) oli itävaltalainen kuvanveistäjä.

Mahler oli säveltäjä Gustav Mahlerin toinen lapsi. Hänen äitinsä oli Alma Mahler. Vanhemmat antoivat hänelle lempinimen "Gucki". Mahler kiinnostui kuvataiteesta varhain muun muassa vierailtuaan Oskar Kokoschkan studiolla. Hän meni ensimmäisen kerran naimisiin 16-vuotiaana, mutta avioliitto jäi lyhytikäiseksi. Sen päätyttyä Mahler lähti 1920-luvun alussa opiskelemaan taidetta Berliiniin. Hän suoritti opintoja 1920-luvun aikana myös Roomassa ja Pariisissa. 26-vuotiaasta lähtien Mahler keskittyi taiteellisessa työssään kuvanveistoon, jossa hän sai vuonna 1930 Wienissä opetusta Fritz Wotrubalta. Vuonna 1937 hänelle myönnettiin Pariisissa *Grand Prix*. Toisen maailmansodan jälkeen Mahler asui Kaliforniassa. Hän opetti Kalifornian yliopistossa (Los Angeles) ja Etelä-Kalifornian yliopistossa.

Mahler teki muun muassa pronssiveistokset Arnold Schönbergin, Alban Bergin, Artur Schnabelin, Otto Klempererin, Bruno Walterin, Rudolf Serkinin ja Eileen Joycen kasvoista. Hän teki myös kiviveistoksia. Vuonna 1969 Mahler asui Italiassa, mutta hän asettui sitten Englantiin. Hän oli viidesti naimisissa ja sai kaksi lasta. Hänen toinen puolisonsa oli säveltäjä Ernst Křenek ja neljäs puolisonsa kapellimestari Anatole Fistoulari. Mahler haudattiin Highgaten hautausmaalle Lontooseen.

## Lähteet
Jean Bastien-Thiry

**Jean Bastien-Thiry** (10. lokakuuta 1927 – 11. maaliskuuta 1963 Ivry-sur-Seine) oli ranskalainen upseeri, joka johti presidentti Charles de Gaullen salamurhayritystä Pariisin lähellä 22. elokuuta 1962. Tapauksen on sanottu olleen vakavin de Gaulleen kohdistetuista murhayrityksistä, ja se toimi lähtökohtana Frederick Forsythin romaanille *[[Shakaali (romaani)|Shakaali]]* (1971) sekä siihen perustuvalle samannimiselle elokuvalle.

## Aiemmat elämänvaiheet
Bastien-Thiry oli insinööri ja everstiluutnantti, joka palveli Ranskan ilmavoimissa ja työskenteli asesuunnittelijana maan ilmailuministeriössä. Hänellä oli vaimo ja kolme tytärtä. Taistelukokemusta hänellä ei ollut. Bastien-Thiry kannatti äärioikeistolaista OAS-järjestöä, joka ei hyväksynyt presidentti de Gaullen päätöstä tunnustaa Ranskan siirtomaan Algerian itsenäisyys vuosia kestäneen sodan jälkeen. Bastien-Thiry ei tiettävästi ollut OAS:n varsinainen jäsen, mutta hänellä oli yhteyksiä järjestöön. Hän ilmeisesti suunnitteli epäonnistuneen yrityksen murhata de Gaulle tienvarsipommilla Pont-sur-Seinessä vuonna 1961 mutta ei jäänyt silloin kiinni.

## De Gaullen murhayritys ja kuolema
Bastien-Thiry kokosi uutta murhayritystä varten tusinan miehen iskuryhmän, johon kuului sotilaita, opiskelijoita, Algeriassa asuneita ranskalaisia sekä kolme unkarilaista pakolaista. Suunnitelma sai nimen ”operaatio Charlotte Corday” viittauksena jakobiinijohtaja Jean-Paul Marat’n murhaajaan. Illalla 22. elokuuta 1962 de Gaulle ja hänen vaimonsa Yvonne olivat autosaattueessa matkalla Pariisista läheiselle sotilaslentokentälle jatkaakseen ilmateitse maaseutuasunnolleen, kun Bastien-Thieryn ryhmä väijytti heidät Petit-Clamartin esikaupungissa. Presidentin Citroën DS 19 -autoa tulitettiin konepistooleilla kahdesta ajoneuvosta. Ammutuista 187:stä luodista vain 14 osui autoon, vain kolme työntyi sen sisälle eikä yksikään osunut presidenttipariin, kuljettajaan tai etupenkillä istuneeseen presidentin vävyyn Alain de Boissieuun. Vain eräs ohikulkija vahingoittui lievästi harhaluodista. Iskua johtanut Bastien-Thiry toimi itse vain merkinantajana eikä osallistunut ampumiseen.

Bastien-Thiry vangittiin syyskuussa 1962. Kaikkiaan yhdeksän iskuun osallistunutta saatiin kiinni ja tuomittiin sotilastuomioistuimessa talvella 1963. Bastien-Thiry väitti oikeudessa, että entisen pääministerin Georges Bidault’n johtama Kansallinen vastarintaneuvosto (CNR) oli antanut hänelle määräyksen iskuun, ja että tarkoituksena oli vain siepata eikä surmata de Gaulle. Bastien-Thiry tuomittiin kuolemaan yhdessä rikoskumppaniensa Alain Bougrenet de la Tocnayen ja Jacques Prevostin kanssa. De Gaulle armahti Bougrenet de la Tocnayen ja Prevostin, joiden rangaistukset lievennettiin elinkautiseksi vankeudeksi, mutta Bastien-Thiry teloitettiin 11. maaliskuuta 1963 Fort d’Ivryn linnakkeessa. Hän oli viimeinen Ranskassa ampumalla teloitettu. Muut iskuun osallistuneet ja siitä poissaolevina tuomitut armahdettiin kokonaan yleisellä armahduksella vuonna 1968.

## Lähteet

## Aiheesta muualla
Text

**Text S.A.** (aiemmin **LiveChat Software S.A.**) on puolalainen tekoäly- ja asiakaspalveluohjelmistoyritys. Se perustettiin vuonna 2002 Wrocławissa.

Yritys tunnetaan parhaiten asiakaspalveluohjelmistotuotteistaan: LiveChat, ChatBot, KnowledgeBase ja HelpDesk. Se palvelee yrityksiä 150 maassa.

Yhtiön osakkeet on listattu Varsovan pörssissä vuodesta 2014 ja yhtiö on mukana WIG30-osakeindeksissä.

## Lähteet
Silvan saha

**Silvan saha** () oli vuosina 1918–1928 Kaskisissa toiminut saha.

## Historia

Kaskisten kaupunginvaltuusto päätti vuonna 1918 vuokrata vaasalaiselle puutavarakauppias Jörgen Burudille 50 hehtaarin alueen Kaskisten saaren eteläosasta, Viggörenin alueelta. Vuokra-ajaksi sovittiin 99 vuotta ja vuokraksi 2000 markkaa vuodessa. Burud suunnitteli rakentavansa alueelle muun muassa höyrysahan ja työläisten asuntoja. Silvan saha tuotti noin 4000 standardia sahattua puutavaraa vuodessa. Vuonna 1919 Burud luovutti yrityksen ruotsalaiselle Ab Kramforsille, joka muodosti tytäryhtiön Ab Silva Oy:n. Lamakausi 1920-luvun lopulla ja kalliit tukkikuljetukset tekivät sahan kannattamattomaksi, ja toiminta lakkautettiin vuonna 1928. Saharakennukset ja alue siirtyivät Jurvan Puutavara Oy:lle vuonna 1933 ja vuonna 1936 edelleen Jyllinkosken Sähkö Oy:lle. Saharakennus on nykyäänkin (heinäkuussa 2024) pystyssä, mutta siellä ei ole minkäänlaista toimintaa.

## Lähteet
Thomas Matthew Crooks

**Thomas Matthew Crooks** (20. syyskuuta 2003  – 13. heinäkuuta 2024 Butler, Pennsylvania) oli yhdysvaltalainen mies, joka yritti salamurhata Yhdysvaltain presidentin Donald Trumpin 13. heinäkuuta 2024. Trump oli tuolloin entinen presidentti ja presidenttiehdokas. Yrityksen epäonnistuttua Crooks kuoli salaisen palvelun tarkka-ampujien luoteihin. Hän oli rekisteröitynyt republikaanien äänestäjäksi, mutta oli vuonna 2021 tehnyt rahalahjoituksen demokraattipuoluetta lähellä olevalle ryhmälle. Hän oli lähtöisin keskiluokkaisesta perheestä. Crooksilla ei tiettävästi ollut aiempaa rikostaustaa.

## Lähteet
Teollisuuspiiri (Dnipro)

**Teollisuuspiiri** () on yksi Ukrainan Dnipron kahdeksasta hallinnollisesta alueesta (kaupunkipiiristä). Dneprin vasemman rannan puolella, Dnipron pohjoisosassa sijaitsevan kaupunkipiirin pinta-ala on 32,679 neliökilometriä. Teollisuuspiiri on perustettu vuonna 1969.

Teollisuuspiiri rajautuu lounaassa ja lännessä Dnipron kaupungin Amur-Nyžnodniprovskin piiriin ja pohjoisessa Dnipropetrovskin alueen Dnipron piirin muihin osiin. Kaakossa on Samaran piiri. Teollisuuspiiri on Dnipron kaupunkipiireistä ainoa, joka ei rajoitu Dneprin rantaan vaan on kokonaan sisämassa.

Piirin väestöarvio on 131&nbsp;496 (1.1.2006). Aiemmat väkiluvut olivat 136&nbsp;532 (VL 1989) ja 134&nbsp;924 (VL 2001).

Teollisuuspiirissä sijaitsevat muun muassa:

* Samarivkan rautatieasema

Donetskoe shosse (Dnepropetrovsk).jpg|Donetske Šose kulkee Teollisuuspiirin läpi, ja muodostaa osan eurooppatiestä .
Днепр Левобережный храм Андрея Первозванного.jpg|Apostoli Andreaksen kirkko Prospekt Myrun varrella.


## Lähteet

## Aiheesta muualla

* Teollisuuspiirin rajat Open Street Map -kartalla (OSM)  (openstreetmap.org)
Teollisuuspiiri

**Teollisuuspiiri** voi tarkoittaa seuraavia:

* teollisuuspiiri, Suomessa 1980-luvulle saakka kauppa- ja teollisuusministeriön alueorganisaatio
* Teollisuuspiiri (), yksi Dnipron kaupunkipiireistä Ukrainassa
* Teollisuuspiiri (), yksi Harkovan kaupunkipiireistä Ukrainassa.
Geert Sentzke

**Oskar Johannes Geert Sentzke** (11. marraskuuta 1897 Kiel – 30. marraskuuta 1971) oli saksalaissyntyinen Suomessa toiminut pappi, opettaja, tietokirjailija ja suomensaksalainen vaikuttaja.

## Henkilöhistoria
Sentzken vanhemmat olivat insinööri Paul Sentzke ja Klara Ehmann ja puoliso vuodesta 1939 Karin Anneliese Clara Müntzel. Sentzke tuli ylioppilaaksi Kielin lukiosta 1917, opiskeli teologiaa Breslaussa ja Kielissä 1918–1923 suorittaen teologian tutkinnon 1923, kävi Naumburgin pappiseminaarin 1923–1925 ja vihittiin papiksi 1926. Teologian lisensiaatin tutkinnon hän suoritti 1927. Rovastin arvonimen Sentzke sai Suomessa 1951.

Sentzke oli papin viransijainen Korschlitzissä, Köbenissä ja Zerbauissa sekä opintotarkastaja Naumburgin pappisseminaarissa 1926–1928. Vuonna 1928 Suomeen lähetetty Sentzke oli merimiespappi ja saksalaisen evankelis-luterilaisen seurakunnan johtaja Turussa 1928–1946, saksalaisen evankelis-luterilaisen seurakunnan kirkkoherra Helsingissä 1946–1967 ja Helsingin Saksalaisen koulun uskonnonopettaja 1952–1968. Suomensaksalaisten piirissä Sentzke vaikutti paitsi pappina, myös muun muassa saksalaisen kirjaston perustajana, yhdistysten jäsenenä, seurakuntalehden toimittajana ja saksalaisen koulun uskonnonopettajana. Åbo Akademin teologian kunniatohtorin arvon Sentzke sai tutkijan ansioistaan 1955.

## Julkaisuja
* *Karl Barth und Sǿren Kierkegaard*, 1927
* *Friedrich Rittelmeyers Christentumsdeutung*, 1933
* *Die dt. evangelische Gemeinde in Finnland. Jahrbuch für Ausldt. und ev. Kirche*, 1934
* *Die Kirche Finnlands*, 1935, 1963, 1968
* *Den historiska Jesus och dogmats kristendom*, 1940
* *Unsere Verkündigung heute*, 1942
* *Sana ja usko*, 1942, (juhlakirja E. Kailalle)
* *Die Theologie Johann Tobias Becks und ihr Einfluss in Finnland I, II, 1949, 1957
* *Finland: its church and its people*, 1963
* *Deutsche Gemeinde Helsinki-Helsingfors 1858–1971: Geschichte der ev. luth. Gemeinde deutscher Sprache in Finnland'', 1972 (ilmestyi postuumisti)

## Lähteet

## Aiheesta muualla
*
Mike Collins

**Mike Collins** (s. 2. heinäkuuta 1967 Jackson, Georgia) on yhdysvaltalainen republikaanisen puolueen poliitikko.

Collins valmistui Georgian osavaltionyliopistosta vuonna 1990 oppiarvolla *Bachelor of Business Administration*. Hän perusti vaimonsa Leigh Annin kanssa kuljetusalan yrityksen. Collins valittiin vuoden 2022 vaaleissa Yhdysvaltain edustajainhuoneen jäseneksi Georgian osavaltion 10. vaalipiiristä. Hän voitti 64,5 % ääniosuudellaan vastaehdokkaansa Tabitha Johnson-Greenin. Collins astui virkaan 3. tammikuuta 2023.

Collinsilla on kolme lasta. Myös hänen isänsä Mac Collins oli aikoinaan edustajainhuoneen jäsen.

## Kohut
Collins on herättänyt huomiota kärjekkäillä kommenteillaan, joissa hän on muun muassa ehdottanut siirtolaisen pudottamista helikopterista. Julkisuuteen nousi myös kommentti, jossa Collins rinnasti John F. Kennedyn salamurhan matoon, jonka Robert F. Kennedy Jr. on väittänyt olevan aivoissaan. 14. heinäkuuta 2024 Collins kommentoi Donald Trumpin salamurhayritystä väittämällä Joe Bidenin antaneen siihen toimeksiannon. Myöhemmässä kommentissaan hän vaati syytteiden nostamista Bidenia vastaan.

## Lähteet
Kirjontapistot

**Kirjontapistot** ovat kirjonnassa käytettyjen ommeltyyppien yhteisnimitys. Ne muodostavat monipuolisia kuvioita ja pintakuvioita kankaalle. 

## Yksiriviset pistot

* **Etupisto** ommellaan suoraan eteenpäin. Se on kirjonnan peruspisto.  
* **Jälkipisto** muistuttaa etupistoa, mutta pistot ommellaan taakse päin.  
* **Edestakainen etupisto** muodostuu ompelemalla etupistoja ensin yhteen ja sitten toiseen suuntaan.  
* **Tiplapisto** on 2–5-kertainen jälkipisto.  


File:Running stitch.gif|Etupisto
File:Backstitch.gif|Jälkipisto
File:Stem stitch.gif|Varsipisto
File:Chain stitch.jpg|Ketjupisto


## Koriste- ja muotopistot
* **[[Ristipisto]]** tarkoittaa toisiinsa ristikkäin ommeltuja puoliristipistoja.  
* **Kalanruotopisto** muistuttaa nuolenpääpistoa, mutta pistot lomittuvat kuvion keskellä.  
* **Nuolenpääpisto** ommellaan kahdessa vaiheessa siten, että pistot muodostavat nuolen kärjen.  
* **Puoliristipisto** tehdään vinoittain: seuraava pisto aloitetaan edellisen pystyosan yläpuolelta.  
* **Aitapisto** muistuttaa ristipistoa, mutta alaosa on tiheämpi ja yläosa hieman päällekkäinen.  
* **Ristikkopisto** on puoliristipistojen tiheämpi ja osittain päällekkäinen muoto.  
* **Sidepisto** ommellaan kahdessa kerroksessa: ensin pitkä pisto, sen päälle vino, lyhyempi pisto.  
* **Sulkapisto** koostuu päällekkäisistä ja ristikkäisistä, hieman vinoista pistojonoista.  
* **Pykäpisto** muodostaa silmukkalenkin, jonka jälkeen lanka viedään lenkin läpi.  


File:Basic cross stitch.jpg|Ristipisto
File:Herringbone stitch.jpg|Kalanruotopisto
File:Buttonhole stitch.gif|Napinreikäpisto


## Lanka- ja täytepistot

* **Varsipisto** ommellaan limittäin niin, että pistot kohtaavat toisensa.  
* **Leveä varsipisto** tehdään lähes vaakasuoraan, jolloin saadaan peittävämpi vaikutelma.  
* **Polkevapisto** muodostaa siksakilta näyttävän jäljen.  
* **Polvipisto** on polkevapisto, johon on lisätty vaakasuora pisto jokaiseen mutkaan.  
* **Laakapisto** peittää kankaan pintaa tiheästi. Sen tiheys säädetään langan paksuuden mukaan.  

### Laakapistojen erikoismuodot

* **Häiveompelu** käyttää eripituisia laakapistoja, jotka ommellaan lomittain, jolloin reuna häivytetään pehmeästi.  
* **Punspisto** koostuu erittäin lyhyistä, tiheästi ommelluista laakapistoista.  

## Muita yleisiä pistotyyppejä

* **Linnunsilmäpisto**  
* **Harakanvarvaspisto**  
* **Solmupisto**  

## Lähteet
Emil Christian Hansen

**Emil Christian Hansen** (1842–1909) oli tanskalainen kasvitieteilijä, fysiologi ja hiivatutkimuksen uranuurtaja.

Hansen oli alun perin maalarin kisälli, sitten kansakoulunopettaja. Hän tuli ylioppilaaksi 1871, tutki aluksi Japetus Steenstrupin ohjeiden mukaan turvemuodostumia ja sai 1876 yliopiston kultamitalin tutkimuksesta *De danske Gjodningssvampe*. Hän oli vuodesta 1879 Carlsbergin laboratorion fysiologisen osaston johtaja ja julkaisi hiivatutkimuksissa uranuurtavan tohtorinväitöskirjansa *Organismer i Øl og Ølurt* (1879). Myöhemmin hän julkaisi sarjassa *Meddelelser fra Carlsberg-Laboratoriet* lähinnä juuri käymiseliöitä koskevia kirjoituksia, joista erityisen merkittävä on *Undersøgelser over Alkoholgjærsvampens Fysiologi og Morfologi*.

Hansenin tutkimuksilla oli mullistava merkitys myös käytännön mallasjuomateollisuudelle, sillä hän katsoi, ettei hiivan puhtaaksiviljelyssä riittänyt ainoastaan haitallisten bakteerien poistaminen, vaan hän huomasi, että tavallinen puhdas hiiva sisältää soluja, joista osa aiheuttaa pilaantumista. Hän aloitti puhdasviljelyn yhdestä ainoasta eristetystä hiivasolusta, joten saaduissa hiivalajeissa ei enää ollut villejä hiivasoluja.

## Lähteet

## Aiheesta muualla
Järvenpään keskuskenttä

**Järvenpään keskuskenttä** on Järvenpäässä sijaitseva yleisurheilu- ja jalkapallokenttä, jonka katsojakapasiteetti on 2&nbsp;000–3&nbsp;000 katsojaa. Katettuun pääkatsomoon mahtuu 1&nbsp;500, sivukatsomoon 26 ja loput aurinkokatsomoon. Järvenpään Palloseura eli Jäps pelaa kotipelinsä Järvenpään keskuskentällä.

## Lähteet
Turvavaatimustaso

**Turvavaatimustaso** (, SIL) on neliportainen asteikko toiminnalliselle turvallisuudelle. Taso kuvaa järjestelmän koneturvallisuuden toimintakykyä turvakriittisessä järjestelmässä määritellyllä aikajaksolla. *Alhaisen tarpeen* tilassa järjestelmää käytetään harvemmin kuin kerran vuodessa, kun taas *korkean tai jatkuvan tarpeen* moodissa järjestelmää tarvitaan useammin kuin kerran vuodessa. Korkeampi SIL-taso tarkoittaa tiukempia vaatimuksia, korkeampaa turvallisuutta ja alhaisempaa vikaantumistamäärää. SIL-taso määritellään suhteellisena tasona riskin vähenemiselle turvatoiminnon ansiosta, tai tavoitteellisen tason määrittelemiseen. 

Sähköisten, elektronisien ja ohjelmoitavien laitteiden turvavaatimustasot on määritelty IEC:n standardissa IEC 61508. SIL-tasot eivät koske esimerkiksi yksinomaan mekaanisia komponentteja. Turvatoiminnot päätellään vaara-analyysin () kautta ja kuvataan turvajärjestelmän toimintoina. 

## Lähteet
Pankakoski (sukunimi)

**Pankakoski** on muun muassa seuraavien henkilöiden sukunimi:

* Antero Pankakoski (1911–2001), Lepaan puutarhaopiston johtaja
* Antti Pankakoski (s. 1954), suomalainen yritysjohtaja, Altian toimitusjohtaja
* Karl Herman Pankakoski, s. Hällström, (1881–1967), luonnontutkija, Sortavalan seminaarin johtaja
* Selma Pankakoski (1880–1956), opettaja ja Lotta Svärd -järjestön aktiivi.
Riccardo Rancan

**Riccardo Rancan** (s. 1996 Uster, Sveitsi) on sveitsiläinen suunnistaja. MM-kilpailuissa Rancanin parhaat saavutukset ovat pudotussprintin maailmanmestaruus ja Sveitsin joukkueessa saavutettu sprinttiviestin maailmanmestaruus Edinburghin MM-kilpailuissa 2024.. EM-kilpailuissa hänen paras saavutuksensa on pudotussprintin neljäs sija Neuchâtelin EM-kilpailuista vuodelta 2021. Sama tulos on myös hänen paras sijoituksensa suunnistuksen maailmancupin osakilpailussa. Nuorten MM-kilpailuissa Rancan saavutti maailmanmestaruuden Sveitsin viestijoukkueessa Engadinissa vuonna 2016. Henkilökohtaisilla matkoilla hänen paras saavutuksensa on sprintin 11:s sija samalta vuodelta. Seuratasolla Rancan edustaa suomalaista Kalevan Rastia.

## Lähteet
Sercy

**Sercy** on kunta Ranskassa Saône-et-Loiren departementissa Bourgogne-Franche-Comtén alueella. Se sijaitsee Grosnejoen varrella, noin 26 kilometriä Chalon-sur-Saônen kaupungista lounaaseen.

Kunnan nähtävyys on 1400-luvulla rakennettu linna Château de Sercy. Viimeinen Burgundin herttua Kaarle Rohkea vietti tässä linnassa osan lapsuudestaan. Kylän länsipuolella on keskeneräisen renessanssilinnan rauniot, jonka oli määrä korvata nykyinen linna.

## Tunnettuja kuntalaisia
*Jean-François Clervoy (s. 1958). astronautti

## Lähteet

## Aiheesta muualla
Jañadaria

**Jañadaria** (, karakalpakiksi *Jañadarya*) on Syrdarjan kuivuneen sivuhaaran uoma Kazakstanissa ja Uzbekistanissa. Joki sai alkunsa 45 kilometriä Qyzylordasta kaakkoon, virtasi läpi Kyzylkumin hiekka- ja savitasangon ja laski Araljärveen. Uoman pituus on 681 kilometriä.

Jañadaria virtasi Araljärveen vuoteen 1819 saakka. Joki saa nykyään vettä lähteistä sekä syksyn ja talven sateista, mutta se virtaa hyvin harvoin ja ehtyy Karakalpakstanin alueella. Sen varrella kasvaa hopeapensaita, poppeleita ja saksauleja. Jokilaaksoa käytetään laidunmaana. Siellä on paljon asutuksen ja kastelukanavien jäänteitä.

## Lähteet
Tarsian aitta

**Tarsian aitta** on Tarsian tilalla Kihniön kunnassa, Kankarin kylässä sijaitseva aittarakennus, jota on väitetty Suomen vanhimmaksi säilyneeksi puurakennukseksi. Aitan ovensuuhun on kaiverrettu merkintä, joka on tulkittu vuosiluvuksi 1441. Viimeistään 1500-luvulla perustettu Tarsian tila sijaitsee kapealla Syväjärven ja Tarsianjärven toisistaan erottavalla kannaksella. Jo tätä ennen paikalla on ollut keskiajalla eränkävijöiden tilapäisasumus ja aitta olisi peräisin näiltä ajoilta. Tarsian kautta kulki tärkeä eräreitti, jota on kutsuttu Kalevaisten tieksi. Kihniö kuului tällöin Ikaalisten Kyrösselän rantakylien luonnollisiin kaukonautinta-alueisiin. Perimätiedon mukaan aitta on rakennettu pirkkalaisten veronkantoa varten tai kyröläisten kala-aitaksi.

Aittarakennuksen hirsistä vuonna 1997 otettujen näytteiden dendrokronologisen ajoituksen perusteella aitan rakennuspuut on kaadettu talvikaudella 1687-1688, joten aitta olisi rakennettu aikaisintaan 1688.

## Lähteet

## Aiheesta muualla
* Aitta vuodelta 1721 Kihniön Kankarin Tarsiassa, U. T. Sireliuksen valokuva vuodelta 1909, valokuvan taakse kirjoitettu lisätietona: = 1441. Museovirasto, Kansatieteen kuvakokoelma (Finna)
* G. Paaer : "Kalevalaisten tie" ja keskiaikainen aitta Kihniöllä, Uusi Suomi, 09.01.1938, nro 7, s. 30, Kansalliskirjaston digitaaliset aineistot
* Kihniötä kiertelemässä ja katselemassa, Ilkka, 20.07.1939, nro 191, s. 6, Kansalliskirjaston digitaaliset aineistot
* Maamme vanhimmat pystyssä olevat aitat Kihniössä. Tarsian talon aitan seinässä oleva vuosilukuleikkaus tarkoittanee v. 1441. Vanhat tarinat ja kansanmuistot Kihniöstä mainitsevat usein pirkkalaisista ja Kalevan sankareista, Satakunnan Kansa, 22.07.1939, nro 165, s. 6, Kansalliskirjaston digitaaliset aineistot
Antero Pankakoski

**Antero Herman Pankakoski**, vuoteen 1931 *Hällström*, (7. lokakuuta 1911 Sortavala – 21. helmikuuta 2001 Hämeenlinna) oli Lepaan puutarhaopiston johtaja.

Pankakoski valmistui ylioppilaaksi 1929 ja filosofian maisteriksi 1935 pääaineena kasvitiede. Sota keskeytti suunnitellun tiedeuran, väitöskirja-aineisto jäi kotitaloon Sortavalaan ja tuhoutui. Hän siirtyi Lepaalle puutarhaopiston lehtoriksi ja oli vuodesta 1955 opiston rehtori. Hän oli  perustamassa Suomen Luonnonsuojeluyhdistystä, toimi puutarha-alan järjestöissä sekä Tyrvännön kunnan luottamustehtävissä. Hän oli aktiivinen karjalaisjärjestöjen piirissä edustamassa siirtoväkeä. Hänen kirjoitustyöstään merkittävin on kasvitieteen oppikirja puutarha-alan oppilaitoksia varten.

Pankakosken isä oli Sortavalan seminaarin johtaja Karl Herman Pankakoski.

## Teokset
* *Ekologis-kasvistollisia tutkimuksia Hiisjärven luonnonpuistossa*, 	Helsinki : Societas zoologica-botanica Fennica Vanamo, 1939 (1934 Donnerin palkinto pro gradlle)
* *Lepaan puutarhaoppilaitos 1910–1960*, Valkeakoski 1960
* *Puutarhurin kasvioppi* 1–2, Valtion painatuskeskus 1985–1987 – 7. tark. p. Edita 1996  (useita lisäpainoksia)
* Antero Pankakoski ym., *Luonnontieteiden opiskelua 1930-luvulla : Anteron kirjeenvaihtoa kotiväen kanssa*, omakustanne BoD, 2021 

## Lähteet
Bladhin talo

**Bladhin talo** () on Kaskisissa sijaitseva talo. Talo on Kaskisten vanhimpia rakennuksia. Talo on vuosisatojen aikana toiminut muun muassa Kaskisten kirkkona 150 vuotta ennen kuin Kaskisiin saatiin oikea kirkko, raastuvanoikeutena, useana kouluna ja kansalaisopistona.  Talossa toimii Kaskisten kirjasto.

## Historia
Talon rakennutti Peter Johan Bladh kolme vuotta sen jälkeen, kun Kaskisista oli tullut kaupunki vuonna 1785. Bladhin talo oli pitkään Kaskisten suurin talo. 1790-luvun lopussa Bladh luovutti yläkerran salin kirkon käyttöön ja kirkko toimi Bladhin talossa vuoteen 1965 saakka. Talon alakerrassa, kirkkolattian alla, asui papisto. Muutamia vuosia Bladhin kuoleman jälkeen Kaskisten kaupunki sai talon omistukseensa. Talo oli vuosien ajan tyhjänä. Lopulta kaupunki päätti kunnostaa talon. Kunnostustyöt saatiin valmiiksi vuonna 1997 ja talo sisustettiin mahdollisimman alkuperäiseen tyyliinsä. Talon pihassa on myös kaksi tammea, jotka tarinan mukaan Sakari Topelius on istuttanut. 

## Lähteet
Kaptafoli

**Kaptafoli** (C10H9SNCl4O2) on ftaali-imidijohdannaisiin kuuluva orgaaninen yhdiste. Yhdistettä on käytetty fungisidina maataloudessa.

## Ominaisuudet, valmistus ja käyttö
Huoneenlämpötilassa kaptafoli on väritöntä kiteistä ainetta. Yhdiste ei käytännöllisesti katsoen liukene veteen, mutta liukenee esimerkiksi isopropanoliin, asetoniin, dimetyyliformamidiin ja tolueeniin. Aine hydrolysoituu niin happamissa kuin emäksisissäkin oloissa. Kaptafolin sienten kasvua estävät ominaisuudet perustuvat soluhengityksen estoon ja itiöiden itämisen estoon. Aine on hyvin todennäköisesti karsinogeenista.

Kaptafolia valmistetaan tetrahydroftaali-imidin ja tetrakloorietyylisulfenyylikloridin reaktiolla emäksisissä oloissa.
:

Kaptafolia on käytetty useiden kasvisten, hedelmien ja viljojen sienitautien torjuntaan. Sen käyttö on kuitenkin kielletty karsinogeenisuuden vuoksi esimerkiksi Yhdysvalloissa osittain 1999 ja kokonaan 2006 ja Euroopan unionin alueella 2009. Vuodesta 2010 lähtien kaptafolia ei ole saanut käyttää ravintokasvien viljelyssä tiettävästi missään maassa.

## Lähteet
Aqshaxan qala

**Aqshaxan qala** () on muinainen linnoitus Amudarjajoen oikeanpuoleisella rannalla Karakalpakstanin tasavallan Beruniyn piirissä Uzbekistanissa.

Muinaiseen Horezmiin kuulunut linnoitus lienee perustettu 300–200-luvulla ennen ajanlaskun alkua. Se koostuu muurien ympäröimistä, sisäkkäisten neliöiden muotoisista ylä- ja alalinnasta, joiden pinta-alat ovat 15 ja 27 hehtaaria.

Alueella on suoritettu arkeologisia kaivauksia vuodesta 1995 lähtien. Ylälinnassa on tutkittu kaksi monumentaalirakennusta, joita on käytetty zarathustralaisuuden ja Horezmin kuninkaiden palvontapaikkoina. Ne oli koristeltu hellenistisvaikutteisin seinämaalauksin, kohokuvin ja savipatsain. Ylälinnan kaksikerroksinen muuri oli varustettu tornein ja ampuma-aukoin. Sisäänpääsyä vartioivat monimutkaiset porttirakennelmat.

Rakennukset on hylätty 100-luvulla ajanlaskun alun jälkeen, jolloin kuninkaiden asuinpaikka ja palvontamenot siirtyivät lähistölle rakennettuun Topıraq qalaan. Nykyään alue on pääosin hiekan peittämä.

## Lähteet
Vaara-analyysi

**Vaara-analyysi** () on muun muassa koneturvallisuuteen liittyvä menetelmä, jossa tunnistetaan vaara-tilanteet ja niihin liittyvät riskit. Turvajärjestelmän toiminnoilla pyritään hallitsemaan tunnistettuja vaaroja. Analyysissä pyritään tunnistamaan kaikki mahdolliset vaarat riippumatta niiden koosta tai merkityksestä. Vaaralla tarkoitetaan mitä vain potentiaalia harmille, vammalle, onnettomuudelle tai muulle epätoivotulle seuraukselle. Riskillä tarkoitetaan vaarasta mahdollisesti aiheutuvaa seurausta kuten vammaa, omaisuuden menetystä tai ympäristöriskiä. Analyysin lähteinä voidaan käyttää muun muassa aiheeseen liittyvää kirjallisuutta tai onnettomuusraportteja.

Esimerkiksi lääketeollisuudessa pölyyn mahdollisesti liittyvät kysymykset työterveydestä, ympäristön turvallisuudesta, räjähdysvaarasta, koneista ja prosesseista sekä kontaminaatiosta.

## Katso myös
* Riskien arviointi

## Lähteet
Izmail Korostovets

**Izmail Vladimirovitš Korostovets** (; 13 elokuuta 1863 – 17 maaliskuuta 1933) oli venäläinen aatelismies, upseeri ja virkamies. Vuosina 1907–1915 hän toimi Vironmaan kuvernementin kuvernöörinä. Vuosina 1915–1917 hän oli Venäjän hallitsevan senaatin jäsen. Sotilasarvoltaan hän oli vuodesta 1910 alkaen kenraaliluutnantti. Lokakuun vallankumouksen jälkeen hän muutti Puolaan.

## Lähteet

* Мурзанов Н. А.. Словарь русских сенаторов, 1711—1917 гг. — СПб., 2011. — С. 219.
Harms

**Harms** on muun muassa seuraavien henkilöiden sukunimi:

* Bernhard Harms (1876–1939), saksalainen taloustieteilijä
* Claus Harms (1778–1855), saksalainen luterilainen pappi ja teologi
* Daniil Harms (1905–1942), neuvostoliittolainen kirjailija
* Joan Harms, nyk. Edelmann (s. 1936), suomenruotsalainen radio- ja tv-journalisti ja televisiojohtaja
* Oliver Raymond Harms (1901–1980), yhdysvaltalainen luterilainen pastori, Missouri-synodin johtaja
* Rebecca Harms (s. 1956), saksalainen vihreiden poliitikko ja europarlamentaarikko
Chris Ofili

**Chris Ofili** CBE (s. 1968 Manchester) on brittiläinen taidemaalari.

Ofilin sukujuuret ovat Nigeriassa. Hän sai kandidaatin arvon Chelsea College of Art and Designista vuonna 1991 ja maisterin arvon Royal College of Artista vuonna 1993. Ofili lähti stipendin turvin Zimbabween, jonka luolamaalauksista hän on omaksunut vaikutteita taiteeseensa. 1990-luvulla Ofili sai näkyvyyttä leikkisillä, monikerroksisilla teoksillaan, joissa hän käytti hartsia, glitteriä, kollaasia ja norsun lantaa. Hän on yhdistänyt teoksissaan abstraktiota ja figuratiivisuutta. Ofili tunnetaan ajankohtaisten teemojen, politiikan ja Ison-Britannian mustan väestön elämänkokemusten käsittelystä.

Ofili on pitänyt laajalti kansainvälisesti omia näyttelyitä. Vuonna 1998 hän voitti Turner-palkinnon. Ofili muutti vuonna 2005 Trinidad ja Tobagoon, jonka maisemat ja perinteet ovat myös vaikuttaneet hänen teoksiinsa. Vuonna 2017 hänestä tehtiin Brittiläisen imperiumin ritarikunnan komentaja.

## Lähteet
Jääkiekon alle 18-vuotiaiden maailmanmestaruuskilpailut 2026

**Jääkiekon alle 18-vuotiaiden maailmanmestaruuskilpailut 2026** pelataan Slovakiassa. Turnausajankohta ja ottelupaikkakunnat ilmoitetaan myöhemmin.

Slovakia on aiemmin isännöinyt alle 18-vuotiaiden maailmanmestaruuskilpailuja vuonna 2002 sekä 2017.

## Lähteet
Nikolai Galahov

**Nikolai Pavlovitš Galahov** (; 15 tammikuuta 1855 – 20 tammikuuta 1936) oli venäläinen aatelismies ja virkamies. Vuosina 1915–1917 hän toimi Vitebskin kuvernementin kuvernöörinä. Virka-arvoltaan hän oli todellinen valtioneuvos. Lokakuun vallankumouksen jälkeen hän muutti Ranskaan.

## Lähteet

* Галахов Николай Павлович // Список гражданским чинам IV класса. Исправлен по 1-е cентября 1909 года. — С. 1830.
* Галахов Николай Павлович // Список гражданским чинам IV класса. Исправлен по 1-е марта 1916 года. Ч. 1. — С. 1400—1401.
* Придворный календарь на 1915 год.
Louis Hasselriis

**Louis Hasselriis** (12. tammikuuta 1844 Hillerød, Tanska – 20. toukokuuta 1912, Tanska) oli tanskalainen kuvanveistäjä. Hän opiskeli ensin Kööpenhaminan taideakatemiassa ja sitten usean vuoden aikana Roomassa, jossa hän asui muutenkin pitkät ajat. Onnistuneimpia hänen teoksistaan ovat Søren Kierkegaardin, Johannes Ewaldin ja Heinrich Heinen luonteenomaiset muotokuvat. Hänen muita teoksiaan ovat pieni C. M. Bellmanin patsas, H. Chr. Andersenin muistopatsas Odensessa ja pystykuva *Diskoksen heittäjä*.

## Veistoksia

Kierkegaard 20090502-DSCF1495.jpg|Søren Kierkegaard
Louis Hasselriis, Før sejren, 1870, KMS5301, Statens Museum for Kunst.jpg|Diskoksen heittäjä
Louis Hasselriis, Den svenske digter CM Bellmann, siddende i en stol, spillende på lut, 1871, KMS5220, Statens Museum for Kunst.jpg|Carl Michael Bellman


## Lähteet

## Aiheesta muualla
Eirik Langedal Breivik

**Eirik Langedal Breivik** (s. 1998) on norjalainen suunnistaja. MM-kilpailuissa Langedal Breivik saavutti pronssia Norjan sprinttiviestijoukkueessa Edinburghin MM-kilpailussa 2024. Henkilökohtaisilla matkoilla hänen paras saavutuksensa on pudotussprintin 11:s sija Trekantomraadetin MM-kilpailuissa 2022. Suunnistuksen EM-kilpailuissa Unkarissa 2024 hän voitti keskimatkan kilpailun ja oli mukana Norjan voittaneessa viestijoukkueessa. Kuopion MM-kilpailuissa 2025 hän voitti keskimatkan maailmanmestaruuden. ja viestin maailmanmestaruuden. Saman vuoden EM-kilpailuissa hän oli Norjan voittaneessa sprinttiviestijoukkueessa. Henkilökohtaisessa sprintissä hän oli kolmas.

Suunnistuksen maailmancupin osakilpailussa hänen paras sijoituksensa on kuudes sija Oltenin sprintistä vuodelta 2024. Nuorten MM-kilpailussa hänen paras saavutuksensa on keskimatkan kymmenes sija vuodelta 2018.

## Lähteet
Eino Salminen (valokuvaaja)

**Eino Salminen** (24. joulukuuta 1887 Asikkala – 18. heinäkuuta 1977 Asikkala) oli suomalainen valokuvaaja. Hän toimi myös sekatyömiehenä ja kirvesmiehenä, sekä harrasti numismatiikkaa. Hän omisti valokuvaamot Asikkalassa ja Helsingissä. Hänen kuviaan on Suomen valokuvataiteen museossa.

Helsingissä Salminen asui vuosina 1911–1939. Hänen puolisonsa oli Rosa Salminen. Eino Salmisen vanhemmat olivat talonomistaja Juho Kustaa Salminen (1868–1951) Anianpellosta ja Amanda Salminen.

## Lähteet
Cormatin

**Cormatin** on kunta Ranskassa Saône-et-Loiren departementissa Bourgogne-Franche-Comtén alueella. Se sijaitsee Grosnejoen varrella, noin 35 kilometriä Chalon-sur-Saônen kaupungista etelään.

Kunnan nähtävyys on 1600-luvulla rakennettu linna Château de Cormatin. Vuonna 1280 Henry du Blé rakensi linnoituksen Grosnejoen rannalle valvoakseen Clunyn luostariin johtavaa tietä. Tämä keskiaikainen linnoitus katosi, kun Antoine du Blé rakensi sen paikalle uuden linnan vuonna 1606. Hän oli lisännyt vaikutusvaltaansa ja vaurauttaan 1500-luvun lopun uskonnonsodissa. Ranskan kuningas Henrik IV nimesi hänet Chalon-sur-Saônen kuvernööriksi. Ranskan kuningas Ludvig XIII hänen poikansa Jacques du Blén markiisiksi vuonna 1618. Tämän jälkeen seuraavat sukupolvet du Blé -suvusta asuivat hyvin vähän Burgundissa. 1700-luvun lopulla Ranskan suuressa vallankumouksessa linna oltiin aikeissa polttaa, mutta se saatiin estettyä. Vuonna 1812 kirjailija Alphonse de Lamartine vietteli tuolloisen linnan omistajan tyttären Nina Dezoteux'n, ja heille syntyi poika. Vuonna 1888 linnassa syntyi Jacques de Lacretelle, josta tuli kirjailija. Linnan nykyiset omistajat ostivat sen vuonna 1980. Vuosina 1982–1995 linnaa entisöintiin, ja he saivat siihen myös taloudellista tukea Ranskan kulttuuriministeriöltä. Linnassa vierailee vuosittain noin 60 000 ihmistä.

## Lähteet

## Aiheesta muualla
Værøyn vanha kirkko

**Værøyn vanha kirkko** () on Værøyn kunnassa Nordlandin läänissä Norjassa sijaitseva puinen pitkäkirkko vuodelta 1714.
## Lähteet

## Aiheesta muualla
Værøyn kirkko

**Værøyn kirkko** () on Værøyn kunnassa Nordlandin läänissä Norjassa sijaitseva kivinen pitkäkirkko vuodelta 1939.
## Lähteet

## Aiheesta muualla
Værøy (saari)

**Værøy** on Værøyn kunnan pääsaari Nordlandin läänissä Norjassa. Sen pinta-ala on 15,7 neliökilometriä. Saarella asuu koko kunnan väestö, eli 683 ihmistä vuonna 2024.
## Lähteet
Byron Donalds

**Byron Donalds** (s. 28. lokakuuta 1978 Brooklyn, New York) on yhdysvaltalainen republikaanisen puolueen poliitikko.

Donalds valmistui Nazareth Regional High Schoolista Brooklynissa vuonna 1996. Hän opiskeli vuosina 1996–1999 Florida A&M Universityssa ja sai vuonna 2002 humanististen tieteiden kandidaatin oppiarvon Floridan osavaltionyliopistosta. Hän on työskennellyt rahoituksen neuvonantajana. Donalds istui Floridan edustajainhuoneessa vuosina 2016–2020. Vuonna 2020 hänet valittiin Floridan 19. vaalipiiristä Yhdysvaltain edustajainhuoneeseen, jossa hän aloitti toimintansa 3. tammikuuta 2021.

Donalds on naimisissa ja hänellä on kolme poikaa.

## Lähteet
Mogrenda

**Mogrenda** on taajama Stadin kunnassa Vestlandin läänissä Norjassa. Taajaman pinta-ala on 0,3 neliökilometriä ja asukasluku 378 vuonna 2023.
## Lähteet

## Aiheesta muualla
Kaskisten kalastusmuseo

**Kaskisten kalastusmuseo** () on Kaskisissa sijaitseva kalastusaiheinen museo.  Kalastusmuseo perustettiin vuonna 1983, kun Kaskisten kaupunki osti Kurt Koskisen suolaamorakennuksen Kalarannasta. Aiemmin rakennuksessa on toiminut kalakauppa. Kalastusmuseon näyttelyt on rakennettu teemoittain. Museossa ovat esillä kaikki ne esineet ja työkalut, joita kalastajat käyttivät. Museon vieressä on noin kolmekymmentä hyvin säilynyttä ranta-aittaa, joista suurin osa on 1800-luvulta. Niissä säilytettiin kalastusvälineitä, venetarvikkeita ja suolattua kalaa.

## Lähteet
Sørland

**Sørland** on taajama Værøyn kunnassa Nordlandin läänissä Norjassa ja kuntansa hallinnollinen keskus. Taajaman pinta-ala on 1,1 neliökilometriä ja asukasluku 599 vuonna 2023.
## Lähteet

## Aiheesta muualla
Jalkapallon naisten maailmanmestaruuskilpailut 2027

**Jalkapallon naisten maailmanmestaruuskilpailut 2027** järjestetään Brasiliassa 24. kesäkuuta – 25. heinäkuuta 2027. Ne ovat kymmenennet jalkapallon naisten maailmanmestaruuskilpailut. Turnaus järjestetään ensimmäistä kertaa Etelä-Amerikan mantereella.

## Valintaprosessi
Fifa ilmoitti 23. maaliskuuta 2023 maailmanmestaruuskilpailujen valintaprosessin alkaneeksi. Aluksi 14 maata ilmaisi kiinnostuksensa kilpailun isännöintiin, joista kolme oli yhteishakemuksia. Nämä olivat Brasilia, Chile, Etelä-Afrikka, Italia, Alankomaat-Belgia-Saksa, Meksiko-Yhdysvallat, sekä Islanti-Norja-Ruotsi-Suomi-Tanska. Useat valtiot kuitenkin vetäytyivät valintaprosessista, jolloin jäljelle jäivät enää Brasilia sekä Alankomaat-Belgia-Saksa.

Kisaisännästä päätettiin 17. toukokuuta 2024 Fifan kongressissa. Brasilia voitti Alankomaiden, Belgian ja Saksan yhteishakemuksen äänin 119–78.

## Pelipaikat
Brasilia on ilmoittanut, että kilpailut järjestetään kymmenellä stadionilla kymmenessä isäntäkaupungissa.

## Karsinnat ja joukkueet

Lopputurnaukseen pääsee yhteensä 32 joukkuetta. Isäntämaa Brasilia pääsi kilpailuihin automaattisesti joutumatta karsimaan. 

Lopputurnauksen paikkajako jalkapalloliittoittain perustuu edellisiin MM-kilpailuihin:
*AFC (Aasia): 6 paikkaa
*CAF (Afrikka): 4 paikkaa
*CONCACAF (Pohjois- ja Keski-Amerikka sekä Karibia): 4 paikkaa
*CONMEBOL (Etelä-Amerikka): 2 paikkaa + isäntämaa Brasilia
*OFC (Oseania): 1 paikka
*UEFA (Eurooppa): 11 paikkaa
*Kansainväliset jatkokarsintaottelut: 3 paikkaa

### Lopputurnaukseen selviytyneet joukkueet

## Lähteet
Wolfgang Helbig

**Wolfgang Helbig** (1839–1915) oli saksalainen arkeologi. Hän oli Roomassa olevan Saksan arkeologisen laitoksen toinen sihteeri (varajohtaja) 1865–1888. Hän on kirjoittanut useita ansiokkaita teoksia.

Helbig vuokrasi Villa Lanten 1887 sen silloiselta omistajalta Jeesuksen Pyhän Sydämen nunnajärjestön luostarilta ja omistautui siellä tutkimukselle ja taidekaupalle. Yhdessä vaimonsa, venäläisen ruhtinattaren ja pianistin Nadine Šahovskajan kanssa hän teki Villa Lantesta kulttuurisalongin. Wolfgangin poika Demetrio Helbig oli kemisti ja Italian ilmavoimien kenraali. Hän osti huvilan nunnilta vuonna 1909. Toisen maailmansodan jälkeen vuonna 1946 kenraali Helbig vuokrasi Villan ylimmät kerrokset Suomen Vatikaanin suurlähetystön asiainhoitajalle Göran Steniukselle. Steniuksen välityksellä tuli tieto, että Helbig oli halukas myymään rakennuksen suomalaisille. Institutum Romanum Finlandiae -säätiö osti huvilan vuonna 1950 perustajansa Amos Andersonin rahoituksella.

## Teokset
* *Wandgemälde der vom Vesuv verschütteten Städte Kampaniens* (1868)
* *Untersuchungen über die kampanische Wandmalerei* (1872)
* *Die Italiker in der Po-Ebene* (1870)
* *Das homerische Epos* (2. p. 1887) 
;Toimituksia
* *Führer durch die öffentl. Sammlungen klass. Altertümer in Rom* (2. p., 1899).

## Lähteet

## Aiheesta muualla
Hiljaiseloa Clichyssä

**Hiljaiseloa Clichyssä** () on Jens Jørgen Thorsenin käsikirjoittama ja ohjaama tanskalainen elokuva vuodelta 1970. Se perustuu Henry Millerin samannimiseen romaaniin. Pariisiin sijoittuva elokuva sai ensi-iltansa Tanskassa vuonna 1970, jolloin sitä kävi katsomassa ensimmäisen kuukauden aikana yli 100&nbsp;000 ihmistä. Seksuaalisen sisältönsä vuoksi elokuva herätti paheksuntaa ja sensuurivaatimuksia. Suomessa Valtion elokuvatarkastamo kielsi elokuvan esittämisen ensin kahdesti. Kun Valtion elokuvalautakunta hyväksyi maahantuojan  toimittaman version, jossa parittelukohtauksia oli merkittävästi lyhennetty, ikärajaksi asetettiin K-18 ja elokuvatarkastamo määräsi elokuvalle 30 prosentin veron huonon sisällön vuoksi.

## Lähteet

## Aiheesta muualla
* Den Danske Filminstitut
Arnaud Balard

**Arnaud Balard** (s. 1971) on ranskalainen kuvataiteilija, graafinen suunnittelija, kuvittaja ja kirjoittaja. Hän on kuurosokea ja kärsii Usherin oireyhtymästä. Hän onkin yhdistänyt taiteelliseen työhönsä vammaisoikeusaktivismin.

Balard opiskeli muun muassa kuvataiteen La Cambre -oppilaitoksessa Brysselissä vuosina 2000–2002. Tänä aikana hän loi useita käsitetaiteellisia teoksia, jotka toivat esiin kuurojen kokemuksia. Balard on Usherin oireyhtymän edetessä keskittynyt voimakkaammin teatteriin ja performanssitaiteeseen. Yhdysvaltalainen taiteilija Nancy Rourke maalasi Balardin muotokuvan.

## Surdismi
Balard perusti surdismiksi nimeämänsä taiteellisen liikkeen Brysselissä vuonna 2009. Hän julkaisi samana vuonna Surdismin manifestin. Liikkeen nimi tulee ranskan kielen "kuuroa" merkitsevästä sanasta "sourd". Balard sai innoitusta Paddy Laddin vuonna 2003 esittelemästä käsitteestä "deafhood". Surdismi painottaa kuurouden käsittelyä paitsi kuvataiteen, myös teatterin, elokuvan ja kirjallisuuden keinoin. Liikkeen julistuksessa korostetaan luovan itseilmaisun tärkeyttä oikeudenmukaisuuden ja poliittisen kehityksen saavuttamiseksi.

Surdistisen liikkeen lisäksi Balard aloitti vuonna 2011 toiminnan yhdysvaltalaisessa De'VIA-taiteilijaryhmässä.

## Kuurojen lippu
Balard suunnitteli "Sign Union Flagiksi" nimetyn lipun vuonna 2013 suoritettuaan kaksivuotiset veksillologian opinnot. Ranskan kuurojen liitto otti lipun viralliseen käyttöön toukokuussa 2014. Balardin suunnittelema lippu otettiin seuranneina vuosina käyttöön myös muualla maailmassa, laajimmin Etelä-Amerikassa.

9. heinäkuuta 2023 Kuurojen maailmanliitto valitsi Balardin suunnitteleman lipun viralliseksi kuurojen lipuksi ja viittomakielisen yhteisön symboliksi. Samalla lipun oikeudet siirtyivät Kuurojen maailmanliitolle.

## Lähteet
Mooseksen yö

**Mooseksen yö** tarkoittaa Kaskisissa vuonna 1854 tapahtunutta hukkumisonnettomuutta, jossa 11 kalastajaa hukkui hirmumyrskyn kaltaisessa luoteismyrskyssä. Onnettomuus on nimetty Mooseksen yöksi, koska 4. syyskuuta oli Mooseksen päivä sen aikaisessa almanakassa. Mooseksen yön muistomerkki sijaitsee Kalastusmuseon läheisyydessä.

## Lähteet